แนวโน้มดัชนีเช้าแกว่งตัวขาขึ้น
นักวิเคราะห์ฯคาดตลาดหุ้นไทยเช้านี้ยังคงแบบ Side way เน้นการลงทุนแบบเลือกกลุ่มเลือกตัวหุ้นพลังงาน แบงก์ เกษตร และอาหาร มองแนวโน้มยังเป็นขาขึ้นแต่ไม่มีปัจจัยใหม่มากระตุ้นตลาดให้ขึ้นหรือลงแรง
18 มิ.ย. 2553

นักวิเคราะห์ฯคาดตลาดหุ้นไทยเช้านี้ยังคงแบบ Side way เน้นการลงทุนแบบเลือกกลุ่มเลือกตัวหุ้นพลังงาน แบงก์ เกษตร และอาหาร มองแนวโน้มยังเป็นขาขึ้นแต่ไม่มีปัจจัยใหม่มากระตุ้นตลาดให้ขึ้นหรือลงแรง
นายจักรกริช เจริญเมธาชัย รองกรรมการผู้จัดการ ฝ่ายกลยุทธ์การลงทุน บล.โกลเบล็ก กล่าวว่า ตลาดหุ้นไทยเช้านี้ยังคงแกว่งตัว Side way ภาพรวมยังคงเป็นลักษณะเทรดดิ้งแต่มองแนวโน้มเป็นขาขึ้นระยะสั้นทดสอบดัชนี 800 จุด โดยการลงทุนเน้นการลงทุนแบบเลือกลงทุนหุ้นบางกลุ่ม อาทิ กลุ่ม แบงก์ ให้น้ำหนักหุ้น KTB KBANK กลุ่มพลังงานเลือก PTTCH IVL นอกจากนี้เน้นกลุ่มเดิมที่น่าสนใจ เกษตร อาหาร อาทิหุ้น CPF CPALL 
อย่างไรก็ตาม บรรยากาศการลงทุนในต่างประเทศยังไม่มีอะไรหวือหวา ปัญหาในยุโรปดูคลายความกังวลได้เล็กน้อยส่วนข้อมูลเศรษฐกิจสหรัฐยังคงฟื้นตัวแต่ไม่แข็งแกร่งมากนัก ส่งผลให้ตลาดหุ้นทั่วโลกรวมถึงตลาดหุ้นไทยยังเทรดแบบ Side way เคลื่อนไหวในกรอบแคบๆไม่ขึ้นลงแรง
สำหรับกรอบการลงทุนวันนี้ให้แนวรับที่ 781 แนวต้านที่ 792-800 จุด แต่ระหว่างวันอาจมีการสลับขายหุ้นออกมาได้
ส่วนบทวิเคราะห์ บล.บัวหลวง ระบุว่า ปัจจัยตลาดวันนี้ ตลาดหุ้นสหรัฐและยุโรปยังสามารถบวกได้อีกเล็กน้อยเมื่อคืนที่ผ่านมา ในขณะที่นักลงทุนเริ่มเข้าลงทุนในหุ้นกลุ่มผันผวนน้อยหรือความเสี่ยงต่ำ ทองคำก็ได้รับผลดีด้วยปิดในระดับสูงสุดใหม่ ดอลลาร์อ่อนตัวจากประเด็นข้อมูลเศรษฐกิจสหรัฐอ่อนแอและทำให้ราคาน้ำมันลดลง ในขณะที่ยูโรสูงขึ้นจากผลการประมูลบอนด์สเปนมีอุปสงค์ที่แข็งแกร่ง
มุมมองทางเทคนิคมองเป้าหมายรอบนี้ประมาณ 800 จุด ฉะนั้นการที่ตลาดปรับขึ้นมาเกินระดับ 780 จุด เราจะไม่แนะนำให้เพิ่มพอร์ตการลงทุนหลังจากนี้แต่ควรลดพอร์ต ในช่วงนี้แนะนำเก็งกำไรเป็นรายตัวตามเทคนิคตามข่าวหรือถ้ามองตัวใหญ่ก็เน้นหุ้นในกลุ่มน้ำมัน